KIRJALLINEN KYSYMYS P-0987/00 esittäjä(t): Jo Leinen (PSE) komissiolle. Luettelo yksimielisyyttä edellyttävistä päätöksistä (viite: komission 26. tammikuuta 2000 antaman hallitustenvälistä konferenssia koskevan lausunnon liite).



Virallinen lehti nro 026 E , 26/01/2001 s. 0137 - 0138



KIRJALLINEN KYSYMYS P-0987/00 esittäjä(t): Jo Leinen (PSE) komissiolle (22. maaliskuuta 2000) Aihe: Luettelo yksimielisyyttä edellyttävistä päätöksistä (viite: komission 26. tammikuuta 2000 antaman hallitustenvälistä konferenssia koskevan lausunnon liite) Euroopan parlamentin perussopimusvaliokunnan hallitustenvälisen konferenssin yhteisesittelijä pyytää komissiota vastaamaan seuraaviin kysymyksiin: 1. Miten komissio perustelee ehdotuksensa, joka sisältää pitkän luettelon jatkossakin yksimielisyyttä edellyttävistä päätöksistä, ja erityisesti osan 2 (institutionaaliset päätökset) ja osan 4 (sisäisiä politiikkoja ja ulkoisia toimia koskevien päätösten vastaavuus)? 2. Miten komissio argumentoi peruskysymyksen, joka koskee tämän monilla alueilla edellytettävän yksimielisyyden yhteensopivuutta 28 tai useamman jäsenvaltion Euroopan unionin hallinnon kanssa, jos jokaisella jäsenvaltiolla on jatkossakin jopa yksityiskohtia koskeva veto-oikeus? Michel Barnier'n komission puolesta antama vastaus (25. huhtikuuta 2000) 1. Komissio ehdotti 26. tammikuuta 2000 antamassaan lausunnossa hallitustenvälisen konferenssin (HVK) järjestämisestä(1), että neuvosten päätökset tehtäisiin tulevaisuudessa pääasiassa määräenemmistöllä. Komissio määritteli viisi eri säädöstyyppiä, joiden osalta on painavia ja pysyviä syitä pitäytyä yksimielisessä päätöksenteossa määräenemmistöperiaatteesta poiketen. Näistä säädösryhmistä toinen koostuu toimielimiä koskevista peruspäätöksistä ja toimielinten keskinäiseen tasapainoon vaikuttavista päätöksistä. Tähän ryhmään on siten koottu toimielinten organisaatiota ja toimintaa koskevia peruspäätöksiä. Neljännessä säädösryhmässä on säädöksiä, joiden nojalla yhteisö voi tehdä yhteisön ulkoisia päätöksiä aloilla, joilla yhteisön sisäinen päätöksenteko edellyttää yksimielisyyttä. Kyse on sisäisiä politiikkoja ja ulkoisia toimia koskevien päätösten vastaavuuden periaatteesta, joka muodostaa perustamissopimuksen 300 artiklan perustan. Komissio on valmis tutkimaan parlamentin jäsenen kanssa yksityiskohtaisesti syitä siihen, että komission lausunnon liitteessä 1 olevat säädökset on sijoitettu kyseisiin ryhmiin. Komissio haluaa kuitenkin korostaa, ettei näiden säädösten määrä ole suuri. 2. Komissio muistuttaa, että lausunnon liitteessä 1 olevista päätöksistä (luettelo päätöksistä, jotka on edelleen tehtävä määräenemmistöperiaatteesta poiketen yksimielisesti) valtaosa on toimielimiä koskevia päätöksiä. Komissio on ehdottanut, että yhteisön eri aloilla käyttämien toimivaltuuksien perustana olevista oikeusperustoista päätettäisiin lähes poikkeuksetta vastedes määräenemmistöllä. Komissio katsookin lausuntonsa poikkeavan vain vähän toimielinasiain valiokunnan laatimasta mietinnöstä, joka koski Euroopan parlamentin ehdotuksia hallitustenväliselle konferenssille(2) ja jossa ehdotetaan, että yksimielisyysvaatimus neuvostossa rajattaisiin jäsenvaltioiden valtiosääntöä koskeviin päätöksiin (päätöslauselmaehdotuksen 25.3 kohta). (1) Toimielinjärjestelmän muuttaminen laajentumisen onnistumiseksi KOM(2000) 34 lopullinen. (2) Toimielinasioiden valiokunnan 24. maaliskuuta 2000 antama mietintö A5-0086/2000 (Giorgios Dimitrakopoulos/Jo Leinen).